U-I-405/06
Natisni
Opravilna št.:
U-I-405/06
Datum odločitve:
14. 2. 2008
ECLI:
ECLI:SI:USRS:2008:U.I.405.06
Akt:
Pravilnik o štipendiranju (Uradni list RS, št. 48/99, 43/2000, 62/01, 85/02, 15/03, 40/03, 64/04, 28/06, 50/06, 80/06 in 57/07), 21., 22., 23., 24. in 25. čl.
Izrek:
Pobuda za začetek postopka za oceno ustavnosti in zakonitosti 21., 22., 23., 24. in 25. člena Pravilnika o štipendiranju (Uradni list RS, št. 48/99, 43/2000, 62/01, 85/02, 15/03, 40/03, 64/04, 28/06, 50/06, 80/06 in 57/07) se zavrže.
Evidenčni stavek:
Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Metka Kocjan, Koper
Datum vloge:
18. 10. 2006
Vrsta odločitve:
sklep
Vrsta rešitve:
zavrženje
Dokument:
US27988
Dokument v PDF obliki:
U-I-405-06.pdf
106 KB
Prenesite datoteko
U-I-405/06-6
14. 2. 2008
SKLEP
Ustavno sodišče je v postopku za preizkus pobude Metke Kocjan, Koper, ki jo zastopa zakonita zastopnica Sonja Kocjan, Koper, na seji 14. februarja 2008
sklenilo:
Pobuda za začetek postopka za oceno ustavnosti in zakonitosti 21., 22., 23., 24. in 25. člena Pravilnika o štipendiranju (Uradni list RS, št. 48/99, 43/2000, 62/01, 85/02, 15/03, 40/03, 64/04, 28/06, 50/06, 80/06 in 57/07) se zavrže.
Obrazložitev
1. Pobudnica izpodbija 21., 22., 23., 24. in 25. člen Pravilnika o štipendiranju (Pravilnik). Izpodbija torej določbe, ki določajo merila za ugotavljanje intelektualne nadarjenosti kandidata za dodelitev Zoisove štipendije, način njihove uporabe in ovrednotenja. Zatrjuje, da izpodbijana ureditev omogoča pridobitev Zoisove štipendije samo tistim kandidatom, ki so s testi dokazano intelektualno nadarjeni, tistim, ki so manj nadarjeni, vendar nadpovprečno uspešni na različnih področjih, pa pridobitve te štipendije ne omogoča. Zato naj bi bila kršena pravica do enakosti pred zakonom iz drugega odstavka 14. člena Ustave. Pobudnica pravni interes utemeljuje s sklicevanjem na sodni postopek, v katerem izpodbija odločitev o zavrnitvi predloga za dodelitev Zoisove štipendije.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. V primerih, ko izpodbijani predpis ne učinkuje neposredno, se po ustaljeni ustavnosodni presoji (glej sklep Ustavnega sodišča št. U-I-251/07 z dne 10. 1. 2008, Uradni list RS, št. 6/08) lahko pobuda vloži šele po izčrpanju pravnih sredstev zoper posamični akt, ki je bil izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS. Pobudnica ni izkazala, da je izčrpala vsa pravna sredstva. Tako ne izkazuje neposrednega pravnega interesa za presojo izpodbijane ureditve. Zato je Ustavno sodišče njeno pobudo zavrglo.
3. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnica in sodniki dr. Janez Čebulj, dr. Zvonko Fišer, mag. Miroslav Mozetič, dr. Ciril Ribičič in dr. Mirjam Škrk. Sklep je sprejelo soglasno.
Jože Tratnik
Predsednik